ส่วนที่ 1

ข้อมูลสรุป (executive summary)

บริษัท ไซแมท เทคโนโลยี จำกัด (มหาชน) (“บริษัท”) ก่อตั้งขึ้นเมื่อวันที่ 19 มีนาคม 2542
ภายใต้ชื่อ “บริษัท
ไซแมท โมบาย คอมพิวเตอร์ จำกัด” โดยกลุ่มผู้บริหารชาวไทย ด้วยทุนจดทะเบียน 1,000,000
บาท
ดำเนินธุรกิจหลักคือการเป็นผู้ให้บริการจัดจำหน่ายคอมพิวเตอร์เคลื่อนที่และพัฒนาโปรแกรมการใช้งานคอมพิวเตอร์เคลื่อนที่แบบครบวงจร
(Integrated Mobile Computing Solution Provider)
สำหรับระบบการจัดเก็บและจัดการข้อมูลในองค์กร (Enterprise Data Collection and
Collation System: “EDCCS”)
ที่สามารถเชื่อมต่อกับระบบการบริหารจัดการทรัพยากรในองค์กร (Enterprise Resource
Planning: “ERP”) ของบริษัทลูกค้า ซึ่งทำให้รับข้อมูลที่เป็นปัจจุบัน (Real time)
และมีความแม่นยำมากยิ่งขึ้น ระบบ EDCCS ซึ่งบริษัทให้บริการในปัจจุบัน
คือระบบการบันทึกและการประมวลผลข้อมูลด้วยเทคโนโลยีรหัสแท่งหรือบาร์โค้ด (Barcode
Technologies) และบริษัทกำลังอยู่ในระหว่างการพัฒนาตลาดของระบบ Radio Frequency
Identification (“RFID”)
หรือเทคโนโลยีไร้สายที่ใช้คลื่นความถี่วิทยุในการระบุลักษณะเฉพาะของวัตถุแต่ละชิ้น
โดยมีกลุ่มลูกค้าเป้าหมายคือบริษัทเอกชนที่ประกอบธุรกิจค้าปลีก คลังสินค้า ธุรกิจขนส่ง
ธุรกิจการผลิต รวมถึงภาครัฐบาลและรัฐวิสาหกิจ

กลุ่มบริษัทประกอบด้วยบริษัทย่อย 1 บริษัท คือ บริษัท ไซแมท ซอฟต์ จำกัด ถือหุ้นโดยบริษัทร้อยละ
99.99 ดำเนินธุรกิจพัฒนาซอฟท์แวร์ที่เกี่ยวข้องกับระบบ EDCCS
และได้รับสิทธิประโยชน์จากคณะกรรมการส่งเสริมการลงทุน (BOI)
ในการยกเว้นภาษีนิติบุคคลสำหรับธุรกิจดังกล่าวเป็นเวลา 8 ปี

ณ วันที่ 31 ธันวาคม 2550 บริษัทมีทุนจดทะเบียนจำนวน 75 ล้านบาท เรียกชำระแล้วเป็นจำนวน
75 ล้านบาท ผู้ถือหุ้นใหญ่และผู้มีอำนาจควบคุมคือกลุ่มคุณทองคำ มานะศิลปพันธ์ และคุณรณภูมิ
สุวิริยะกุลชัย ถือหุ้นในสัดส่วนร้อยละ 38.25 และบริษัท Grand-Flo Solution Berhad
(“Grand-Flo”) ซึ่งเป็นบริษัทที่ดำเนินธุรกิจการพัฒนาเทคโนโลยีสารสนเทศด้าน EDCCS
ที่จดทะเบียนในตลาดหลักทรัพย์ของประเทศมาเลเซีย (MASDAQ Market of Bursa Malaysia
Berhad) ถือหุ้นร้อยละ 36.75 ทั้งนี้บริษัทและ Grand-Flo
มีนโยบายการแบ่งอาณาเขตการทำการตลาดระหว่างกันภายใต้สัญญาความร่วมมือทางธุรกิจ
โดยบริษัททำธุรกิจหลักในประเทศไทย ส่วน Grand-Flo ทำการตลาดในประเทศมาเลเซีย
สิงคโปร์ และอินโดนีเซีย โดยที่ทั้งสองฝ่ายตกลงที่จะไม่เข้าทำตลาดในอาณาเขตของคู่สัญญา
สำหรับการขยายธุรกิจในต่างประเทศที่นอกเหนือจากอาณาเขตดังกล่าว
ฝ่ายที่ต้องการลงทุนจะเสนอให้อีกฝ่ายเข้าร่วมทุนและบริหารงานในสัดส่วนที่เท่ากัน
โดยฝ่ายที่ได้รับข้อเสนอมีสิทธิที่จะตอบรับหรือปฏิเสธการลงทุน หรือลดสัดส่วนการร่วมทุนได้

ลักษณะผลิตภัณฑ์และบริการของบริษัทแบ่งออกเป็น 3 ประเภท ดังต่อไปนี้

(1) กลุ่มผลิตภัณฑ์ฮาร์ดแวร์
    หมายถึงผลิตภัณฑ์ฮาร์ดแวร์รวมกับซอฟท์แวร์ที่ขายพร้อมกับฮาร์ดแวร์ดังกล่าว
    บริษัทจัดจำหน่ายคอมพิวเตอร์มือถือ
    อุปกรณ์ที่เกี่ยวข้องกับการจัดเก็บข้อมูลโดยใช้เทคโนโลยีบาร์โค้ด และเทคโนโลยี RFID
    และจัดจำหน่ายอุปกรณ์คอมพิวเตอร์ต่างๆตามความต้องการของลูกค้า
    ทั้งนี้ของอุปกรณ์ฮาร์ดแวร์ของบริษัทมีระบบปฏิบัติการเป็นแบบเครื่องเดี่ยว (Stand alone)
    ไม่สามารถเชื่อมต่อกับระบบฐานข้อมูลได้
    ดังนั้นบริษัทจึงได้พัฒนาโปรแกรมซอฟท์แวร์ที่ทำให้ฮาร์ดแวร์ที่จัดจำหน่ายสามารถเชื่อมต่อระยะไกลเข้ากับระบบฐานข้อมูลของลูกค้า
    โดยเรียกว่าโปรแกรม MobileNet
    ซึ่งลูกค้ามักจะซื้อโปรแกรมนี้พร้อมกับผลิตภัณฑ์ฮาร์ดแวร์ของบริษัทด้วย

(2) ผลิตภัณฑ์ซอฟต์แวร์ บริษัทมุ่งเน้นการพัฒนาโปรแกรมซอฟต์แวร์สำหรับระบบ EDCCS
    โดยการวิเคราะห์และออกแบบโปรแกรมที่สอดคล้องตามลักษณะความต้องการใช้งานของลูกค้าแต่ละราย
    (Solution Provider) เช่น ซอฟท์แวร์ระบบการบริหารจัดการคลังสินค้า (Warehouse
    Management) ระบบบริหารจัดการการขาย (Sale Force Automation)
    รวมถึงซอฟท์แวร์ระบบอื่นๆที่ออกแบบขึ้นตามลักษณะความต้องการใช้งานของลูกค้าแต่ละราย
    (Customized software)

(3) ธุรกิจการให้บริการบำรุงรักษา บริษัทมีการให้บริการบำรุงรักษา (Maintenance Service)
    สำหรับอุปกรณ์ฮาร์ดแวร์ และโปรแกรมซอฟต์แวร์ที่บริษัทเป็นผู้จัดจำหน่าย
    รวมถึงอุปกรณ์และระบบต่างๆของลูกค้าที่ใช้ร่วมกับผลิตภัณฑ์ที่บริษัทจัดจำหน่าย
    โดยบริษัทมีหน่วยบริการครอบคลุมทุกภูมิภาคทั่วประเทศ

  นอกจากนี้บริษัทยังมีรายได้จากให้ลูกค้าเช่าผลิตภัณฑ์ฮาร์ดแวร์

ฐานลูกค้าของบริษัทในปัจจุบันยังเป็นลักษณะตลาดลูกค้าเฉพาะกลุ่ม (Niche market)
ซึ่งเป็นองค์กรที่มีขนาดใหญ่ อาทิเช่น ธุรกิจค้าปลีกขนาดใหญ่ ธุรกิจผลิตภัณฑ์อุปโภคบริโภคขนาดใหญ่
ธุรกิจขนส่ง หน่วยงานของภาครัฐบางแห่ง
อย่างไรก็ตามบริษัทมีเป้าหมายในการขยายฐานลูกค้าไปสู่ธุรกิจการผลิต
และธุรกิจขนาดกลางและเล็กมากยิ่งขึ้น
โดยมีแผนการสร้างทีมการตลาดสำหรับเจาะกลุ่มลูกค้าผู้ผลิตโดยเฉพาะ
และมุ่งเน้นการพัฒนาโปรแกรมสำเร็จรูปซึ่งสามารถจำหน่ายได้ในเชิงพาณิชย์

ภาวะอุตสาหกรรมและการแข่งขัน

ตลาดเทคโนโลยีสารสนเทศมีการขยายตัวอย่างต่อเนื่อง ในปี 2550
คาดว่าจะขยายตัวในอัตราร้อยละ 13 โดยตลาดที่มีการขยายตัวมากที่สุดจะเป็นตลาดของซอฟท์แวร์
นอกจากนี้ตลาด RFID กำลังมีแนวโน้มการขยายตัวอย่างรวดเร็วในตลาดโลก
โดยคาดว่าจะมีการเติบโตเฉลี่ยจากปี 2549 – 2551 ประมาณร้อยละ 33
ซึ่งสร้างโอกาสในการขยายตัวให้กับบริษัทเป็นอย่างมาก
ทั้งนี้แนวโน้มการเติบโตของบริษัทนอกจากจะขึ้นอยู่กับอุตสาหกรรมไอทีแล้วยังมีโอกาสเติบโตตามการขยายตัวของลูกค้าหลักซึ่งเป็นผู้ประกอบการในธุรกิจค้าปลีกด้วย
ซึ่งคาดว่าอัตราการเติบโตของธุรกิจค้าปลีกในภาพรวมช่วงครึ่งปีหลังของปี 2550 น่าจะอยู่ที่ร้อยละ
2-5 ในขณะที่ธุรกิจร้านสะดวกซื้อซึ่งจัดเป็นกิจการค้าปลีกประเภทหนึ่ง
กลับมีการขยายสาขาอย่างรวดเร็ว โดย ณ สิ้นปี 2549 และ 2550
คาดว่าอัตราการขยายสาขาจะอยู่ที่ประมาณร้อยละ 18 และร้อยละ 14 ตามลำดับ
นอกจากนี้แนวโน้มของธุรกิจบริษัทยังขึ้นอยู่กับการขยายฐานลูกค้าใหม่
โดยผลิตภัณฑ์ของบริษัทเป็นผลิตภัณฑ์เฉพาะ (Niche Product)
กลุ่มลูกค้าเป้าหมายคือกลุ่มลูกค้าที่มีกำลังซื้อสูง เติบโตเร็ว
และมีงบประมาณลงทุนในด้านการพัฒนาเทคโนโลยีค่อนข้างมาก
ซึ่งผู้บริหารเชื่อว่าการขยายตลาดของบริษัทในกลุ่มลูกค้าใหม่
จะมีปัจจัยสนับสนุนคือการแข่งขันในธุรกิจที่สูงขึ้น
ซึ่งทำให้องค์กรต่างๆจำเป็นต้องปรับตัวเพื่อเพิ่มความสามารถในการแข่งขันเพื่อการอยู่รอดด้วยการนำเทคโนโลยีเข้าช่วยในการบริหารจัดการ
เพิ่มประสิทธิภาพในการดำเนินงานและลดต้นทุน
รวมทั้งการที่อุตสาหกรรมซอฟท์แวร์ได้รับการสนับสนุนโดยตรงจากสมาคมอุตสาหกรรมเทคโนโลยีสารสนเทศไทย
(SIPA)
โดยให้มีการขยายฐานการผลิตเพื่อใช้เองอย่างเพียงพอในประเทศและส่งออกยังต่างประเทศได้ในปี
2553 โดยเทคโนโลยี RFID จัดเป็นกลุ่มที่ SIPA
เร่งดำเนินการสนับสนุนให้มีการปรับใช้ในประเทศไทยมากขึ้นอยู่ในปัจจุบัน

ปัจจุบันยังไม่มีหน่วยงานใดประเมินมูลค่าตลาดของผลิตภัณฑ์และบริการลักษณะนี้
ส่งผลให้ไม่สามารถประเมินส่วนแบ่งตลาดของบริษัทได้อย่างชัดเจน
ทั้งนี้ธุรกิจประเภทนี้ในปัจจุบันมีการแข่งขันที่รุนแรงเนื่องจากสามารถเข้าสู่ธุรกิจได้ง่าย
โดยเฉพาะในรูปแบบของการซื้อมาขายไปสำหรับคอมพิวเตอร์เคลื่อนที่
อย่างไรก็ตามเครื่องคอมพิวเตอร์เคลื่อนที่ที่เป็นที่นิยมใช้ในประเทศไทย
นำเข้าจากผู้จัดจำหน่ายรายใหญ่ 2 รายของประเทศสหรัฐอเมริกา คือ Symbol Technology
Inc. (ใช้ตราสินค้า “Symbol”) และ Intermec Inc. (ใช้ตราสินค้า “Intermec”)
ซึ่งการกำหนดราคาขายจะขึ้นอยู่กับปริมาณการสั่งซื้อและความสัมพันธ์กับผู้จัดจำหน่าย
ผู้เข้ามาใหม่ในธุรกิจที่ยังมีฐานลูกค้าจำนวนน้อยอาจเสียเปรียบในด้านราคาซื้อทำให้แข่งขันได้ยาก
คู่แข่งขันทางตรงที่เป็นผู้จัดจำหน่ายคอมพิวเตอร์เคลื่อนที่มีจำนวน 15
รายโดยคู่แข่งที่มีการให้บริการที่ครบวงจรเช่นเดียวกับบริษัทมีอยู่เพียง 2 ราย
ซึ่งเมื่อเปรียบเทียบกับบริษัทที่ทำธุรกิจเทคโนโลยีสารสนเทศประเภทเดียวกัน
บริษัทมีความสามารถในการทำกำไรที่เหนือกว่า สำหรับคู่แข่งขันทางอ้อม
สามารถแบ่งออกได้เป็นบริษัทที่จัดจำหน่ายอุปกรณ์ประกอบระบบบาร์โค้ด หรือ RFID
ซึ่งมีกลุ่มเป้าหมายที่แตกต่างกับกลุ่มลูกค้าเป้าหมายของบริษัท
และบริษัทที่จัดจำหน่ายผลิตภัณฑ์ซอฟท์แวร์ด้านการจัดเก็บและจัดการข้อมูลที่นำเข้าจากต่างประเทศ
ซึ่งจะมีต้นทุนในการซื้อ Source code
หรือต้นทุนการว่าจ้างบุคลากรจากต่างประเทศมาทำการปรับปรุงซอฟท์แวร์ให้เข้ากับระบบของลูกค้า
ดังนั้นบริษัทเหล่านี้จะมีต้นทุนซอฟท์แวร์ที่สูงกว่าบริษัท
ทั้งนี้ผู้บริหารเชื่อว่าบริษัทมีข้อได้เปรียบหรือจุดเด่นในการแข่งขันคือการมีเครือข่ายการให้บริการที่ครอบคลุมทั่วประเทศ
มีความสัมพันธ์ที่ดีกับผู้จัดจำหน่ายรายใหญ่ มีความเชี่ยวชาญด้านเทคโนโลยี EDCCS
มีพันธมิตรทางธุรกิจที่สามารถแลกเปลี่ยนเทคโนโลยี และมีพันธมิตรทางการค้าที่แข็งแกร่ง

ปัจจัยความเสี่ยงที่อาจส่งผลกระทบต่อผลการดำเนินงานของบริษัท

(1) การพึ่งพิงลูกค้ารายใหญ่ คือ บริษัท เอก-ชัย ดิสทริบิวชั่น ซิสเทม จำกัด (“Tesco Lotus”)
    ซึ่งหากลูกค้ารายนี้ยกเลิกการซื้อสินค้าและบริการจากบริษัท
    อาจทำให้รายได้รวมลดลงอย่างมีนัยสำคัญ อย่างไรก็ตาม Tesco Lotus
    สั่งซื้อสินค้าอย่างต่อเนื่อง จุดให้บริการที่กระจายอยู่ทั่วทุกภูมิภาคสามารถให้บริการร้านค้าปลีก
    Tesco-Lotus ได้ทุกสาขา ทำให้ลูกค้าพึงพอใจในความรวดเร็วในการให้บริการ
    ทั้งนี้กิจการร้านค้าปลีกขนาดใหญ่เช่น Tesco Lotus มีระบบการจัดการที่ซับซ้อน
    จึงเป็นไปได้ยากที่จะมีคู่แข่งขันรายอื่นเข้ามาแทนที่เนื่องจากต้องใช้เวลาระยะหนึ่งในการศึกษาระบบและปรับปรุงการบริการให้เข้ากับระบบของลูกค้าซึ่งทำให้บริษัทเชื่อมั่นว่าลูกค้ารายนี้จะสั่งซื้อสินค้าและบริการของบริษัทต่อไปในระยะยาว

(2) การประกาศใช้ร่างพระราชบัญญัติค้าปลีกค้าส่ง
    อาจมีผลให้อัตราการขยายสาขาของผู้ประกอบการชะลอตัวลง
    ส่งผลกระทบต่อการขยายตัวของรายได้ของบริษัท
    ทั้งนี้บริษัทได้เตรียมการขยายตลาดไปสู่อุตสาหกรรมการผลิตให้มากยิ่งขึ้น
    รวมทั้งเร่งขยายฐานลูกค้าใหม่ นอกจากนี้รายได้ของบริษัทที่มาจากธุรกิจค้าปลีก
    มิได้มาจากการขยายสาขาของลูกค้าเพียงอย่างเดียว
    แต่ยังรวมไปถึงการซื้อสินค้าใหม่เพื่อทดแทนสินค้าเก่าที่ชำรุดหรือหมดสภาพ
    ซึ่งปกติแล้วลูกค้าจะซื้อสินค้าใหม่เพื่อเปลี่ยนทุกๆ 5-8 ปี
    ดังนั้นเมื่อพระราชบัญญัติดังกล่าวมีผลบังคับใช้
    ผู้บริหารเชื่อว่าการเติบโตของรายได้บริษัทอาจชะลอตัวบ้าง
    แต่ไม่มากนักเนื่องจากจะมีสัดส่วนรายได้จากลูกค้ารายใหม่เข้ามาทดแทน

(3) การพึ่งพิงผู้จัดจำหน่ายวัตถุดิบรายใหญ่ คือ Symbol Technologies Inc. (“Symbol”)
    ซึ่งขายเครื่องคอมพิวเตอร์เคลื่อนที่ ทำให้เกิดความเสี่ยงจากการพึ่งพิงผู้จัดจำหน่ายวัตถุดิบ
    อย่างไรก็ตามบริษัทได้รับการแต่งตั้งเป็นตัวแทนจำหน่ายจาก Symbol ให้เป็นคู่ค้าชั้นดี
    (Premier Business Partner) เพียงรายเดียวในประเทศไทย
    นอกจากนี้บริษัทยังสามารถสั่งซื้อสินค้าจากผู้ผลิตรายอื่นได้อีกด้วย

(4) บริษัทและผู้ถือหุ้นรายใหญ่คือ Grand-Flo Solution Berhad (“Grand-Flo)
    ซึ่งตั้งอยู่ในประเทศมาเลเซีย อาจถือได้ว่ามีการแข่งขันการทางธุรกิจ
    เนื่องจากต่างดำเนินธุรกิจให้บริการจัดจำหน่ายคอมพิวเตอร์เคลื่อนที่และพัฒนาโปรแกรมการใช้งานคอมพิวเตอร์เคลื่อนที่แบบครบวงจรสำหรับระบบการจัดเก็บข้อมูลในองค์กรเช่นเดียวกัน
    นอกจากนี้กรรมการจำนวน 3 ท่านของ Grand-Flo
    ยังดำรงตำแหน่งเป็นกรรมการของบริษัทด้วย อย่างไรก็ตามบริษัทและ Grand-Flo
    ได้กำหนดขอบเขตในการดำเนินธุรกิจไว้อย่างชัดเจน
    โดยทั้งสองฝ่ายได้จัดทำสัญญาความร่วมมือทางธุรกิจ (Business Corporation
    Agreement) โดยตกลงให้บริษัททำธุรกิจหลักในประเทศไทย ส่วน Grand-Flo
    จะทำธุรกิจในประเทศมาเลเซีย สิงคโปร์และ อินโดนีเซีย
    ทั้งสองฝ่ายตกลงที่จะไม่เข้าทำธุรกิจข้ามแดนของกันและกัน
    สำหรับการขยายธุรกิจในต่างประเทศที่นอกเหนือจากอาณาเขตดังกล่าว
    ฝ่ายที่ต้องการลงทุนจะเสนอให้อีกฝ่ายเข้าร่วมทุนและบริหารงานในสัดส่วนที่เท่ากัน
    โดยฝ่ายที่ได้รับข้อเสนอมีสิทธิที่จะตอบรับหรือปฏิเสธการลงทุน หรือลดสัดส่วนการร่วมทุนได้
    ทั้งนี้ผู้บริหารเชื่อว่าความสัมพันธ์ระหว่างบริษัทและ Grand-Flo
    จะเป็นไปในลักษณะการเสริมศักยภาพซึ่งกันและกัน โดยในปัจจุบันบริษัทและ Grand-Flo
    มีการแลกเปลี่ยนเทคโนโลยี แนะนำลูกค้า และซื้อสินค้าร่วมกันเพื่อให้ได้ราคาที่ถูกลง
    ซึ่งช่วยเสริมประสิทธิภาพการดำเนินธุรกิจของทั้งสองฝ่าย

(5) ธุรกิจของบริษัทมีการแข่งขันที่สูงเนื่องจากคู่แข่งขันสามารถเข้ามาในธุรกิจได้ง่าย
    โดยเฉพาะการซื้อมาขายไปสำหรับเครื่องคอมพิวเตอร์มือถือ
    จึงอาจเป็นอุปสรรคต่อการขยายธุรกิจของบริษัทได้
    อย่างไรก็ตามผู้เข้ามาใหม่ที่ยังมีฐานลูกค้าจำนวนน้อยอาจเสียเปรียบในด้านราคาซื้อวัตถุดิบทำให้แข่งขันได้ยาก
    นอกจากนี้บริษัทที่มีการให้บริการที่ครบวงจรจะมีความได้เปรียบมากกว่าในการรักษาและขยายฐานลูกค้า
    ปัจจุบันคู่แข่งที่มีการให้บริการที่ครบวงจรเช่นเดียวกับบริษัทมีเพียง 2 ราย
    โดยบริษัทมีความได้เปรียบในเรื่องความสามารถในการทำกำไร
    การให้บริการที่เข้าถึงทั่วประเทศ ความสัมพันธ์กับผู้จัดจำหน่าย เป็นต้น
    ซึ่งทำให้มั่นใจว่าบริษัทมีศักยภาพที่ดีสำหรับการแข่งขันในอุตสาหกรรมนี้อย่างต่อเนื่องในอนาคต

(6) การลอกเลียนโปรแกรมซอฟท์แวร์ที่บริษัทพัฒนาขึ้น
    อย่างไรก็ตามเป็นโปรแกรมที่พัฒนาขึ้นจากความต้องการของลูกค้าแต่ละราย
    ดังนั้นการละเมิดลิขสิทธิ์เพื่อใช้ในเชิงพาณิชย์จึงเป็นไปได้ยาก
    โดยบริษัทมีการตั้งรหัสผ่านสำหรับผู้ที่ได้รับอนุญาตเท่านั้น
    เพื่อเป็นการรักษาความปลอดภัยในการเข้าถึงแหล่งข้อมูล (Source Code)
    และได้ให้พนักงานฝ่ายที่เกี่ยวข้องเซ็นสัญญาการห้ามเปิดเผย Source Code
    และงดเว้นจากการทำธุรกิจประเภทเดียวกับบริษัทหลังจากลาออกเป็นระยะเวลา 2 ปี

(7) ความเสี่ยงจากอัตราแลกเปลี่ยน
    บริษัทสั่งซื้อสินค้าจากต่างประเทศและบริษัทมิได้ทำสัญญาซื้อขายเงินตราต่างประเทศล่วงหน้าสำหรับการซื้อสินค้าทั้งหมด
    แต่จะทำเฉพาะในช่วงที่อัตราแลกเปลี่ยนมีความผันผวน
    อย่างไรก็ตามที่ผ่านมาผลกระทบจากอัตราแลกเปลี่ยนไม่จัดว่ามีนัยสำคัญต่อผลประกอบการโดยรวมของบริษัท

(8) Grand-Flo เข้าซื้อหุ้นของบริษัทในปี 2548 และได้จัดทำข้อตกลงระหว่างผู้ถือหุ้นขึ้นเพื่อให้
    Grand-Flo มีอำนาจในการควบคุมมติของคณะกรรมการ
    และสามารถควบคุมการบริหารจัดการที่สำคัญของบริษัท
    ซึ่งข้อตกลงดังกล่าวจะถูกยกเลิกในทันทีที่บริษัทเข้าจดทะเบียนในตลาดหลักทรัพย์
    อย่างไรก็ตามบริษัทจะเสนอขายหุ้นสามัญเพิ่มทุนในครั้งนี้ก่อนที่จะได้รับทราบผลการพิจารณาของตลาดหลักทรัพย์เอ็ม
    เอ ไอ ในการรับหุ้นสามัญของบริษัทเป็นหลักทรัพย์จดทะเบียน
    ดังนั้นผู้ที่จองซื้อหุ้นจะมีความเสี่ยงในกรณีที่บริษัทไม่ได้รับอนุญาตให้จดทะเบียนในตลาดหลักทรัพย์
    ซึ่งจะทำให้ข้อตกลงระหว่างบริษัทและ Grand-Flo ยังคงไม่ถูกยกเลิก ทั้งนี้
    แม้ว่าข้อตกลงดังกล่าวจะยังคงมีผลตามสัญญา
    แต่ในทางปฏิบัติแล้วโครงสร้างการบริหารจัดการของบริษัท เช่น
    โครงสร้างกรรมการและการบริหาร การถ่วงดุลอำนาจ
    ได้เป็นไปตามข้อกำหนดของพระราชบัญญัติมหาชน และหลักการกำกับดูแลกิจการที่ดี (Good
    governance) ตั้งแต่ที่บริษัทได้แปรสภาพเป็นบริษัทมหาชน

สรุปฐานะทางการเงินและผลการดำเนินงาน

ภาพรวมการดำเนินงานที่ผ่านมา

บริษัทดำเนินธุรกิจเกี่ยวกับเทคโนโลยีสารสนเทศด้านการจัดเก็บและจัดการข้อมูลในองค์กร
การเติบโตของบริษัทขึ้นอยู่กับการเติบโตของเทคโนโลยีสารสนเทศโดยรวม
ประกอบกับการขยายตัวของธุรกิจค้าปลีกซึ่งปัจจุบันเป็นกลุ่มลูกค้าหลักของบริษัท
รายได้ของบริษัทมีการเติบโตต่อเนื่องอย่างรวดเร็วตลอด 3 ปีที่ผ่านมา รายได้รวมของกลุ่มบริษัท
(ประกอบด้วยบริษัท ไซแมท เทคโนโลยี จำกัด (มหาชน) และบริษัท ไซแมท ซอฟท์ จำกัด
ซึ่งเดิมเป็นส่วนธุรกิจซอฟท์แวร์ในบริษัทแม่ แต่แยกออกมาเป็นบริษัทย่อยตั้งแต่เดือนสิงหาคม 2549)
ในปี 2548 ปี 2549 และ ปี 2550 เท่ากับ 172.56 ล้านบาท 289.20 ล้านบาท และ 351.71
ล้านบาท ตามลำดับ คิดเป็นอัตราการเติบโตร้อยละ 49.09 ร้อยละ 67.60 และร้อยละ 21.61
ในปี 2548 ปี 2549และปี 2550 ตามลำดับ
กลุ่มบริษัทมีอัตราการเติบโตที่มากกว่าสภาวะอุตสาหกรรมสารสนเทศและอุตสาหกรรมค้าปลีกโดยรวม
เนื่องจากสินค้าของบริษัทสามารถตอบสนองความต้องการขององค์กรที่ต้องการพัฒนาประสิทธิภาพของการทำงาน
ซึ่งตลาดในกลุ่มนี้มีการเติบโตอย่างรวดเร็ว
อีกทั้งบริษัทสามารถเจาะตลาดลูกค้าใหม่พร้อมกับรักษาฐานลูกค้าเดิมในรูปของการให้บริการบำรุงรักษา
รวมถึงการเปลี่ยนอุปกรณ์ที่ล้าสมัย (Replacement) ทำให้รายได้มีการเติบโตอย่างต่อเนื่อง

กลุ่มบริษัทมีกำไรสุทธิในปี 2548 ปี 2549 และ ปี 2550 เท่ากับ 29.70 ล้านบาท 36.09
ล้านบาท และ 30.76 ล้านบาท ตามลำดับ คิดเป็นอัตราการส่วนกำไรสุทธิเท่ากับร้อยละ 17.21
ร้อยละ 12.48 และร้อยละ 8.75 ตามลำดับ โดยในปี 2549 และปี 2550
อัตรากำไรสุทธิลดลงเนื่องจากต้นทุนขายที่เพิ่มสูงขึ้นและค่าใช้จ่ายในการขายและบริหารที่เพิ่มขึ้นเนื่องจากการย้ายสำนักงานและการเตรียมตัวเพื่อเข้าจดทะเบียนในตลาดหลักทรัพย์

กลุ่มบริษัทมีสินทรัพย์รวม ณ สิ้นปี 2548 ปี 2549 และปี 2550 เท่ากับ 109.20 ล้านบาท 168.15
ล้านบาท และ 237.39 ล้านบาท ตามลำดับ
เนื่องจากบริษัทประกอบธุรกิจซื้อขายฮาร์ดแวร์และให้การพัฒนาซอฟท์แวร์
ดังนั้นบริษัทจึงมีสินทรัพย์ที่ใช้ในการประกอบธุรกิจไม่มากนัก ซึ่งเป็นปกติของธุรกิจประเภทนี้
นอกจากนี้กลุ่มบริษัทใช้วิธีการเช่าสำนักงานในการดำเนินงาน
ดังนั้นสินทรัพย์ถาวรหรือสินทรัพย์ไม่หมุนเวียนของบริษัทจึงมีสัดส่วนที่น้อยเมื่อเทียบกับสินทรัพย์รวม
สินทรัพย์ส่วนใหญ่ของบริษัทจะอยู่ในรูปสินทรัพย์หมุนเวียน เช่น ลูกหนี้การค้าและสินค้าคงเหลือ
ซึ่งเติบโตตามการขยายตัวของธุรกิจ

การเปลี่ยนแปลงและพัฒนาการที่สำคัญ

  -------------- ---------------------------------------------------------
  19 มีนาคม 2542  จดทะเบียนจัดตั้งบริษัท ด้วยทุนจดทะเบียน 1 ล้านบาท จำนวนหุ้น 100,000
                 หุ้น มูลค่าที่ตราไว้หุ้นละ 10 บาท มีสำนักงานตั้งอยู่เลขที่ 1878 ถนนพระราม
                 4 เขตคลองเตย แขวงคลองเตย กรุงเทพฯ 10110

  19 กรกฎาคม     เพิ่มทุนจดทะเบียนเป็น 5 ล้านบาท
  2545           เพื่อนำเงินทุนมาใช้ในการหมุนเวียนในกิจการ

  30 เมษายน 2547 เพิ่มทุนจดทะเบียนเป็น 10 ล้านบาท
                 เพื่อนำเงินทุนมาใช้ในการหมุนเวียนในกิจการ

  4 กุมภาพันธ์ 2548 Grand-Flo
                 เข้าร่วมลงทุนในฐานะหุ้นส่วนเชิงกลยุทธ์โดยซื้อหุ้นจากผู้ถือหุ้นเดิมจำนวน
                 490,000 หุ้น คิดเป็นร้อยละ 49 ของจำนวนหุ้นทั้งหมด

  5 กุมภาพันธ์ 2548 เพิ่มทุนจดทะเบียนเป็น 20 ล้านบาท
                 เพื่อนำเงินทุนมาใช้ในการหมุนเวียนในกิจการ

  27 มิถุนายน 2548 เพิ่มทุนจดทะเบียนเป็น 25 ล้านบาท
                 เพื่อนำเงินทุนมาใช้ในการหมุนเวียนในกิจการ

  3 มกราคม 2549  ได้รับการแต่งตั้งให้เป็นคู่ค้าชั้นดี (Premier Business Partner)
                 เป็นรายแรกในประเทศไทย สำหรับการจัดจำหน่ายผลิตภัณฑ์ของบริษัท Symbol
                 Technologies Asia Inc.
                 ผู้ผลิตคอมพิวเตอร์เคลื่อนที่รายใหญ่ในประเทศสหรัฐอเมริกา

  18 กรกฎาคม     จดทะเบียนแปรสภาพเป็นบริษัทมหาชน เปลี่ยนแปลงมูลค่าที่ตราไว้จากหุ้นละ 10
  2549           บาทเป็นหุ้นละ 1 บาท พร้อมทั้งเพิ่มทุนจดทะเบียนจาก 25 ล้านบาทเป็น 75
                 ล้านบาท โดยจัดสรรให้กับผู้ถือหุ้นเดิมจำนวน 31.25 ล้านบาท
                 เป็นทุนชำระแล้วจำนวน 56.25 ล้านบาท
                 และเสนอขายหุ้นสามัญเพิ่มทุนต่อประชาชนจำนวน 18.75 ล้านหุ้น
                 พร้อมทั้งนำหุ้นสามัญของบริษัทเข้าจดทะเบียนในตลาดหลักทรัพย์เอ็มเอไอ

  31 สิงหาคม 2549 ก่อตั้งบริษัท ไซแมท ซอฟท์ จำกัด ทุนจดทะเบียนชำระแล้ว 3 ล้านบาท
                 โดยบริษัทถือหุ้นร้อยละ 99.99
                 เพื่อดำเนินธุรกิจการพัฒนาระบบซอฟต์แวร์ทั้งหมดของบริษัท โดย ไซแมท ซอฟท์
                 ได้รับการส่งเสริมจากคณะกรรมการส่งเสริมการลงทุน (BOI)
                 ในด้านซอฟต์แวร์ โดยได้รับการยกเว้นภาษีเงินได้นิติบุคคลเป็นระยะเวลา 8 ปี

  ปี 2550         บริษัทนำระบบ SAP Business One (SAP-B1)
                 มาใช้ในการบริหารจัดการองค์กร ใน 4 ระบบหลักคือการบริหารสินค้าคงคลัง
                 การจัดซื้อ การบริการลูกค้า และระบบบัญชีและการเงิน SAP-B1
                 ได้รับการพัฒนาจาก SAP ผู้นำระบบการบริหารจัดการองค์กรของโลก
                 สำหรับใช้กับธุรกิจขนาดกลางและเล็ก
                 ซึ่งจะช่วยในการจัดการข้อมูลให้เป็นระบบและเป็นปัจจุบัน
                 ทำให้ผู้บริหารสามารถเข้าถึงข้อมูลที่มีประโยชน์ต่อการตัดสินใจได้ตลอดเวลา

  12 ธันวาคม 2550 บริษัทได้เพิ่มทุนโดยการเสนอขายหุ้นต่อประชาชนเป็นครั้งแรก ( IPO )
                 จำนวน 18.75 ล้านหุ้น
                 และนำหุ้นสามัญของบริษัทเข้าจดทะเบียนในตลาดหลักทรัพย์เอ็มเอไอ
                 ทำให้ทุนชำระแล้วเพิ่มเป็น 75 ล้านบาท
  -------------- ---------------------------------------------------------

ข้อมูลทั่วไปของบริษัทและบริษัทย่อย

+-------------+--------------------------------------------------------+
| ชื่อบริษัท      | บริษัท ไซแมท เทคโนโลยี จำกัด (มหาชน)                       |
+-------------+--------------------------------------------------------+
| ชื่อภาษาอังกฤษ | SIMAT TECHNOLOGIES PUBLIC COMPANY LIMITED              |
+-------------+--------------------------------------------------------+
| ประเภทธุรกิจ  | ให้บริการจัดจำหน่ายคอมพิวเตอร์เคลื่อนที่แบบครบวงจร               |
|             | สำหรับระบบการจัดเก็บข้อมูลในองค์กร                           |
+-------------+--------------------------------------------------------+
| ที่ต          | 314/1-4 ซอยศูนย์วิจัย 4 ถนนพระราม 9 แขวงบางกะปิ เขตห้วยขวาง  |
| ั้งสำนักงานใหญ่ | กรุงเทพมหานคร 10320                                     |
|             |                                                        |
|             | โทรศัพท์ 0-2318-9848 – 54 โทรสาร 0-2318-9858             |
+-------------+--------------------------------------------------------+
| ที่ตั้ง         | ชั้น 28 อาคารอื้อจือเหลียง 968 ถนนพระราม 4 แขวงสีลม เขตบางรัก  |
| สำนักงานสาขา | กรุงเทพมหานคร 10500                                     |
|             |                                                        |
|             | โทรศัพท์ 0-2267-7771 โทรสาร 0-2267-7772                  |
+-------------+--------------------------------------------------------+
| ทุนชำระแล้ว   | 75,000,000 บาท                                         |
+-------------+--------------------------------------------------------+
| Home Page   | www.simat.co.th                                        |
+-------------+--------------------------------------------------------+

+-------------+--------------------------------------------------------+
| ชื่อบริษัทย่อย   | บริษัท ไซแมท ซอฟท์ จำกัด                                   |
+-------------+--------------------------------------------------------+
| ชื่อภาษาอังกฤษ | SIMAT SOFT Co.Ltd.                                     |
+-------------+--------------------------------------------------------+
| ประเภทธุรกิจ  | ให้บริการพัฒนาโปรแกรมการใช้งานคอมพิวเตอร์เคลื่อนที่แบบครบวงจร    |
|             | (Integrated Mobile Computing Solution Provider)        |
|             | สำหรับระบบการจัดเก็บข้อมูลในองค์กร                           |
+-------------+--------------------------------------------------------+
| ที่ตั้ง         | ชั้นที่ 3 และ 4 เลขที่ 1878 ถนนพระรามที่ 4 แขวงคลองเตย         |
| สำนักงานสาขา | เขตคลองเตย กรุงเทพมหานคร                                |
|             |                                                        |
|             | โทรศัพท์ 0-2711-9011 โทรสาร 0-2711-9256                  |
+-------------+--------------------------------------------------------+
| ทุนชำระแล้ว   | 3,000,000 บาท                                          |
+-------------+--------------------------------------------------------+
| Home Page   | www.simat.co.th                                        |
+-------------+--------------------------------------------------------+